CELEX: 52018PC0253
Language: lt
Date: 2018-04-30
Title: Pasiūlymas TARYBOS ĮGYVENDINIMO SPRENDIMAS dėl kontrolės priemonių taikymo naujoms psichoaktyviosioms medžiagoms N-fenil-N-[1-(2-feniletil)piperidin-4-il]ciklopropankarboksamidui (ciklopropilfentaniliui) ir 2-metoksi-N-fenil-N-[1-(2-feniletil)piperidin-4-il]acetamidui (metoksiacetilfentaniliui)

EUROPOS KOMISIJA
            Briuselis, 2018 04 30
            COM(2018) 253 final
            2018/0118(NLE)
            Pasiūlymas
            TARYBOS ĮGYVENDINIMO SPRENDIMAS
            dėl kontrolės priemonių taikymo naujoms psichoaktyviosioms medžiagoms N-fenil-N-[1-(2-feniletil)piperidin-4-il]ciklopropankarboksamidui (ciklopropilfentaniliui) ir 2-metoksi-N-fenil-N-[1-(2-feniletil)piperidin-4-il]acetamidui (metoksiacetilfentaniliui)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Tarybos sprendime 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės
                  1
                numatyta trijų etapų procedūra, pagal kurią naujai psichoaktyviajai medžiagai visoje Sąjungoje gali būti pradėtos taikyti kontrolės priemonės.
            
            
               2017 m. gruodžio 19 d. buvo paskelbtos dvi bendros Europos narkotikų ir narkomanijos stebėsenos centro (EMCDDA) ir Europolo ataskaitos, parengtos pagal Tarybos sprendimo 2005/387/TVR 5 straipsnį. 2018 m. sausio 29 d. Taryba, vadovaudamasi Komisijos ir 8 valstybių narių pateiktu prašymu ir pirmiau nurodyto Tarybos sprendimo 6 straipsnio 1 dalimi, paprašė įvertinti riziką, kurią kelia naujų psichoaktyviųjų medžiagų N-fenil-N-[1-(2-feniletil)piperidin-4-il]ciklopropankarboksamido (ciklopropilfentanilio) ir 2-metoksi-N-fenil-N-[1-(2-feniletil)piperidin-4-il]acetamido (metoksiacetilfentanilio) vartojimas, gamyba ir neteisėta prekyba ja, sąsajas su organizuotu nusikalstamumu ir galimas šioms medžiagoms skirtų kontrolės priemonių nustatymo pasekmes.
            
            
               Ciklopropilfentanilio ir metoksiacetilfentanilio keliamą riziką įvertino EMCDDA mokslinis komitetas, veikdamas pagal Tarybos sprendimo 6 straipsnio 2, 3 ir 4 dalių nuostatas. 2018 m. kovo 23 d. Komisijai ir Tarybai buvo pateiktos rizikos vertinimo ataskaitos. Pagrindinės rizikos vertinimo išvados:
            
            
               Ciklopropilfentanilis
            
            
               ·Ciklopropilfentanilis yra sintetinis opioidas ir struktūriškai panašus į tarptautiniu mastu kontroliuojamą medžiagą fentanilį. Ciklopropilfentanilis taip pat yra struktūriškai panašus į kitą tarptautiniu mastu kontroliuojamą medžiagą butirfentanilį.
            
            
               ·Ciklopropilfentanilis Sąjungos narkotikų rinkoje prieinamas bent nuo 2017 m. birželio mėn. ir buvo aptiktas 6-iose valstybėse narėse. Dvi valstybės narės pranešė apie 77 mirtis 2017 m. birželio–gruodžio mėn., kai buvo patvirtintas ciklopropilfentanilio poveikis. Bent 74-ių mirčių atveju ciklopropilfentanilis buvo mirties priežastis arba galėjo prisidėti prie mirties.  
            
            
               Metoksiacetilfentanilis
            
            
               ·Metoksiacetilfentanilis yra sintetinis opioidas ir struktūriškai panašus į tarptautiniu mastu kontroliuojamą medžiagą fentanilį. Metoksiacetilfentanilis taip pat yra struktūriškai panašus į tarptautiniu mastu kontroliuojamas medžiagas okfentanilį ir acetilfentanilį.
            
            
               ·Metoksiacetilfentanilis Sąjungos narkotikų rinkoje prieinamas bent nuo 2016 m. lapkričio mėn. ir 2017 m. birželio–gruodžio mėn. buvo aptiktas 11-oje valstybių narių. Keturios valstybės narės pranešė apie 13 mirčių, kai buvo patvirtintas metoksiacetilfentanilio poveikis. Bent 7-ių mirčių atveju metoksiacetilfentanilis buvo mirties priežastis arba galėjo prisidėti prie mirties.  
            
            
               Pagal Tarybos sprendimo 2005/387/TVR 8 straipsnio 1 dalį Komisija per šešias savaites nuo rizikos vertinimo ataskaitų gavimo dienos turi pateikti Tarybai arba iniciatyvą dėl kontrolės priemonių taikymo naujoms psichoaktyviosioms medžiagoms visoje Sąjungoje, arba ataskaitą, kurioje paaiškinama, kodėl tokia iniciatyva nelaikoma būtina. Pagal 2015 m. balandžio 16 d. Teisingumo Teismo sprendimą sujungtose bylose C-317/13 ir C-679/13 prieš priimant teisės aktą, grindžiamą Tarybos sprendimo 2005/387/TVR 8 straipsnio 1 dalimi, turi būti pasikonsultuota su Europos Parlamentu. 
            
            
               Remdamasi rizikos vertinimo ataskaitų išvadomis Komisija mano, kad esama pagrindo šioms medžiagoms taikyti kontrolės priemones visoje Sąjungoje. Pagal rizikos vertinimo ataskaitas ciklopropilfentanilio ir metoksiacetilfentanilio ūmus toksiškumas gali padaryti didelę žalą žmonių sveikatai.
            
            
               2.
                     PASIŪLYMO TIKSLAS 
            
            
               Šio Tarybos įgyvendinimo sprendimo pasiūlymo tikslas – paraginti valstybes nares taikyti ciklopropilfentanilio ir metoksiacetilfentanilio kontrolės priemones ir baudžiamąsias sankcijas, kaip numatyta jų teisės aktuose, kuriais vykdomi jų įsipareigojimai pagal 1961 m. Jungtinių Tautų bendrąją narkotinių medžiagų konvenciją su pakeitimais, padarytais 1972 m. protokolu.
            
            
               2018/0118 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               dėl kontrolės priemonių taikymo naujoms psichoaktyviosioms medžiagoms N-fenil-N-[1-(2-feniletil)piperidin-4-il]ciklopropankarboksamidui (ciklopropilfentaniliui) ir 2-metoksi-N-fenil-N-[1-(2-feniletil)piperidin-4-il]acetamidui (metoksiacetilfentaniliui)
            
         
         
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės
                  2
               , ypač į jo 8 straipsnio 3 dalį,
            
            
               atsižvelgdama į Europos Komisijos pasiūlymą,
            
            
               atsižvelgdama į Europos Parlamento nuomonę
                  3
               , 
            
            
               kadangi:
            
            
               (1)remiantis Sprendimo 2005/387/TVR 6 straipsniu neeiliniame Europos narkotikų ir narkomanijos stebėsenos centro (EMCDDA) išplėstinio mokslinio komiteto posėdyje 2018 m. kovo 21 d. buvo parengtos naujų psichoaktyviųjų medžiagų N-fenil-N-[1-(2-feniletil)piperidin-4-il]ciklopropankarboksamido (ciklopropilfentanilio) ir 2-metoksi-N-fenil-N-[1-(2-feniletil)piperidin-4-il]acetamido (metoksiacetilfentanilio) rizikos vertinimo ataskaitos, o 2018 m. kovo 23 d. šios ataskaitos pateiktos Komisijai ir Tarybai;
            
            
               (2)ciklopropilfentanilis ir metoksiacetilfentanilis yra sintetiniai opioidai, struktūriškai jie panašūs į fentanilį – kontroliuojamą medžiagą, plačiai naudojamą medicinoje kaip bendros anestezijos priedą operacijų metu ir skausmo kontrolei. Ciklopropilfentanilis taip pat yra struktūriškai panašus į kitą tarptautiniu mastu kontroliuojamą medžiagą butirfentanilį. Metoksiacetilfentanilis taip pat yra struktūriškai panašus į tarptautiniu mastu kontroliuojamas medžiagas okfentanilį
                  4
                ir acetilfentanilį; 
            
            
               (3)ciklopropilfentanilis Sąjungoje prieinamas bent nuo 2017 m. birželio mėn. ir buvo aptiktas šešiose valstybėse narėse, pranešusiose iš viso apie 140 konfiskavimo atvejus 2017 m. birželio–2018 m. sausio mėn. Apskritai tikėtina, kad nustatomi ne visi jo buvimo atvejai, nes paprastai šios medžiagos aptikimo tyrimai nėra atliekami. Daugeliu atvejų medžiaga buvo konfiskuota miltelių pavidalu, bet pasitaikė ir retesnių atvejų, kai ji konfiskuota kaip skystis ir tabletės. Aptikti kiekiai yra palyginti nedideli. Tačiau jie turėtų būti vertinami atsižvelgiant į tai, kad fentaniliams būdingas stiprus poveikis;
            
            
               (4)dvi valstybės narės pranešė apie 77 mirtis, kai buvo patvirtintas ciklopropilfentanilio poveikis. Mirties atvejai įvyko trumpu laikotarpiu, t. y. 2017 m. birželio–gruodžio mėn. Daugeliu atvejų su ciklopropilfentaniliu buvo aptikta ir kitų narkotinių medžiagų. Bent 74-ių mirčių atveju ciklopropilfentanilis buvo mirties priežastis arba galėjo prisidėti prie mirties. Nebuvo pranešta apie ūmaus apsinuodijimo ciklopropilfentaniliu atvejus. Tikėtina, kad naloksonas veikia kaip priešnuodis apsinuodijus ciklopropilfentaniliu. Tikėtina, kad nustatomi ne visi nemirtino apsinuodijimo ir mirties atvejai ir ne apie visus tokius atvejus pranešama, nes paprastai šios medžiagos aptikimo tyrimai nėra atliekami. Atsitiktinis sąlytis su ciklopropilfentaniliu gali sukelti riziką vartotojo šeimai ir draugams, teisėsaugos pareigūnams, ekstremaliųjų situacijų pareigūnams, medicinos personalui ir kriminalistikos laboratorijų darbuotojams, taip pat laisvės atėmimo vietų ir pašto paslaugų įmonių personalui;
            
            
               (5)tiesioginių įrodymų dėl sąsajų su organizuotu nusikalstamumu gaminant, platinant (neteisėtai prekiaujant) ir tiekiant ciklopropilfentanilį Sąjungoje nėra. Tačiau kadangi jis buvo aptiktas heroino mėginyje ir suklastotuose vaistuose, negalima atmesti sąsajų su organizuotu nusikalstamumu galimybės. Iš turimos informacijos matyti, kad ciklopropilfentanilį pagamino Kinijoje įsikūrusios chemijos sektoriaus įmonės, bet fentanilių gamybos pajėgumų gali būti ir Sąjungoje;
            
            
               (6)ciklopropilfentanilis, manytina, parduodamas internete mažais ir didmeninei prekybai pritaikytais kiekiais prisidengiant „tyrimų cheminės medžiagos“ pavadinimu arba kaip teisėtas nelegalių opioidų pakaitalas, daugiausia miltelių arba tirpalo pavidalu paruoštuose naudoti nosies purškaluose. Be to, iš per konfiskavimus surinktos informacijos matyti, kad ciklopropilfentanilis taip pat buvo naudojamas suklastotoms populiaraus benzodiazepino ir analgetikų tabletėms gaminti. Iš per konfiskavimus surinktos informacijos matyti, kad ciklopropilfentanilis taip pat galėjo būti parduodamas neteisėtoje opioidų rinkoje kaip metoksiacetilfentanilis, kaip heroinas ir mišiniuose su kitais opioidais, pvz., heroinu. Dėl to vartotojai gali nežinoti, kad jie vartoja vieną iš fentanilių;
            
            
               (7)metoksiacetilfentanilis Sąjungoje prieinamas bent nuo 2016 m. lapkričio mėn. ir buvo aptiktas 11-oje valstybių narių, pranešusių iš viso apie 44 konfiskavimo atvejus 2017 m. birželio–gruodžio mėn. Apskritai tikėtina, kad nustatomi ne visi jo buvimo atvejai, nes paprastai šios medžiagos aptikimo tyrimai nėra atliekami. Daugeliu atvejų medžiaga buvo konfiskuota miltelių arba skysčio pavidalu, bet pasitaikė ir retesnių atvejų, kai ji konfiskuota kaip tabletės. Aptikti kiekiai yra palyginti nedideli. Tačiau jie turėtų būti vertinami atsižvelgiant į tai, kad fentaniliams būdingas stiprus poveikis;
            
            
               (8)keturios valstybės narės pranešė apie 13 mirčių, kai buvo patvirtintas metoksiacetilfentanilio poveikis. Visais atvejais su metoksiacetilfentaniliu buvo aptikta ir kitų narkotinių medžiagų. Bent 7-ių mirčių atveju metoksiacetilfentanilis buvo mirties priežastis arba galėjo prisidėti prie mirties. Buvo pranešta apie du ūmaus apsinuodijimo atvejus, kai patvirtintas metoksiacetilfentanilio poveikis. Tikėtina, kad naloksonas veikia kaip priešnuodis apsinuodijus metoksiacetilfentaniliu. Tikėtina, kad nustatomi ne visi nemirtino apsinuodijimo ir mirties atvejai ir ne apie visus tokius atvejus pranešama, nes paprastai šios medžiagos aptikimo tyrimai nėra atliekami. Atsitiktinis sąlytis su metoksiacetilfentaniliu gali sukelti riziką vartotojų šeimai ir draugams, teisėsaugos pareigūnams, ekstremaliųjų situacijų pareigūnams, medicinos personalui ir kriminalistikos laboratorijų darbuotojams, taip pat laisvės atėmimo vietų ir pašto paslaugų įmonių personalui;   
            
            
               (9)informacijos apie sąsajas su organizuotu nusikalstamumu gaminant, platinant (neteisėtai prekiaujant) ir tiekiant metoksiacetilfentanilį Sąjungoje nėra. Iš turimos informacijos matyti, kad metoksiacetilfentanilį pagamino Kinijoje esančios chemijos sektoriaus įmonės, bet fentanilių gamybos pajėgumų gali būti ir Sąjungoje;
            
            
               (10)metoksiacetilfentanilis, manytina, parduodamas internete mažais ir didmeninei prekybai pritaikytais kiekiais prisidengiant „tyrimų cheminės medžiagos“ pavadinimu arba kaip teisėtas nelegalių opioidų pakaitalas miltelių arba tirpalo pavidalu paruoštuose naudoti nosies purškaluose. Iš per konfiskavimus surinktos informacijos matyti, kad metoksiacetilfentanilis taip pat galėjo būti parduodamas neteisėtoje opioidų rinkoje, kur jis parduodamas arba naudojamas opioidinių analgetikų ir benzodiazepino falsifikatams gaminti. Dėl to vartotojai gali nežinoti, kad jie vartoja fentanilį;
            
            
               (11)ciklopropilfentanilis ir metoksiacetilfentanilis neturi pripažinto naudojimo žmonėms skirtuose arba veterinariniuose vaistuose medicininės paskirties nei Sąjungoje, nei, labai tikėtina, už jos ribų. Nėra požymių, kad šios medžiagos galėtų būti naudojamos kitiems tikslams, išskyrus tai, kad jos naudojamos kaip etaloninė analizės medžiaga ir atliekant mokslinius tyrimus;
            
            
               (12)rizikos vertinimo ataskaitose teigiama, kad atlikus tolesnius mokslinius tyrimus būtų galima atsakyti į daug su ciklopropilfentaniliu ir metoksiacetilfentaniliu susijusių klausimų, kylančių dėl trūkstamų duomenų apie riziką atskirų asmenų sveikatai, visuomenės sveikatai ir socialinę riziką. Tačiau esami įrodymai ir informacija apie medžiagų keliamą riziką sveikatai ir socialinę riziką, taip pat jų panašumas į fentanilį yra pakankamas pagrindas taikyti ciklopropilfentaniliui ir metoksiacetilfentaniliui kontrolės priemones visoje Sąjungoje;
            
            
               (13)1961 m. Jungtinių Tautų bendrojoje narkotinių medžiagų konvencijoje ar 1971 m. Jungtinių Tautų psichotropinių medžiagų konvencijoje ciklopropilfentanilis ir metoksiacetilfentanilis nėra nurodyti kaip kontroliuojamos medžiagos. Šiuo metu pagal Jungtinių Tautų sistemą šių medžiagų vertinimas neatliekamas;
            
            
               (14)kadangi pagal nacionalinius narkotikų kontrolės teisės aktus ciklopropilfentaniliui kontrolės priemones taiko 8 valstybės narės, o metoksiacetilfentaniliui – 9-ios valstybės narės, ir penkios valstybės narės taiko ciklopropilfentaniliui ir metoksiacetilfentaniliui kontrolės priemones pagal kitus teisės aktus, visoje Sąjungoje taikomos šių medžiagų kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo rizikos, kurią galėtų kelti jų prieinamumas ir vartojimas;
            
         
         
            
               (15)Sprendimu 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, taikant toms medžiagoms kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad ciklopropilfentaniliui ir metoksiacetilfentaniliui visoje Sąjungoje būtų taikomos kontrolės priemonės;
            
            
               (16)Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą;
            
            
               (17)Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą;
            
            
               (18)Jungtinei Karalystei Sprendimas 2005/387/TVR nėra privalomas, todėl ji nedalyvauja priimant ir taikant šį sprendimą ir jis nėra jai privalomas ar taikomas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Naujoms psichoaktyviosioms medžiagoms N-fenil-N-[1-(2-feniletil)piperidin-4-il]ciklopropankarboksamidui (ciklopropilfentaniliui) ir 2-metoksi-N-fenil-N-[1-(2-feniletil)piperidin-4-il]acetamidui (metoksiacetilfentaniliui) visoje Sąjungoje turi būti taikomos kontrolės priemonės.
            
            
               2 straipsnis
            
            
               Valstybės narės, vadovaudamosi nacionaliniais teisės aktais, ne vėliau kaip [one year from the date this Decision is published] imasi reikiamų priemonių, kad 1 straipsnyje nurodytoms naujoms psichoaktyviosioms medžiagoms būtų taikomos kontrolės priemonės ir baudžiamosios sankcijos, kaip numatyta šių valstybių teisės aktuose, kuriais vykdomi įsipareigojimai pagal 1961 m. Jungtinių Tautų bendrąją narkotinių medžiagų konvenciją su pakeitimais, padarytais 1972 m. protokolu.
            
            
               3 straipsnis
            
            
               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis sprendimas taikomas pagal Sutartis.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 127, 2005 5 20, p. 32.
               
               
                  
                     (2)
                  
                        OL L 127, 2005 5 20, p. 32.
               
               
                  
                     (3)
                  
                        OL C …, 2018 xx xx, p. xx.
               
               
                  
                     (4)
                  
                        2018 m. kovo mėn. per Narkotinių medžiagų komisijos 61-ą posėdį okfentanilis buvo įtrauktas į 1961 m. Jungtinių Tautų bendrosios narkotinių medžiagų konvencijos su pakeitimais, padarytais 1972 m. protokolu (toliau – Narkotinių medžiagų konvencija), I sąrašą;